"मां मिगी बी दो पैसे दे" गंगू ने खशामद कीती। माऊ गी सेई ओआ जे ओदा साह् रुका करदा ऐ। ओदा मन कीता जे ओ कुतै डडला छाल मारी उड़ै जां फ्ही... कुतै परमेस्सर बिरल देऐ तां ओदे च छप्पन होई जा। किश सोचियै उसने गंगू गी आक्खेया-ओ दिक्ख हंसू ते किश्नू दमैं जने खड़ोते दे डोला दिक्खा करदे न, तूं बी उन्दे कोल जाइयै खड़ो, औं औन्नियां। गंगू खिट्टां मारदा हंसू ते किश्नू कोल टुरी गेआ ते ओदी माऊ ने गंगू गी ते फिरदे डोले गी दुखी नजरा कन्ने दिक्खेया ते घरा गी परतोई पेई। रस्ते च ओदी अक्खीं अग्गें फिरी-घिरी उयै डोला फिरदा-फरान्दा आई जन्दा ते ओदी गैं रुकी जन्दी।